Twee tienerseuns sterf in botsing | Maroela Media
Net een pasiënt sterf aan Covid-19 – minister
Gedagte vir die dag: Sý woorde in jou mond
Kindervermaak leer jonges oor Covid-19
ToekomsVenster: Beelddraers van God
Twee tienerseuns sterf in botsing
Foto: Crisis Medical
Twee tienerseuns is Sondagoggend dood toe hul motor van agter teen 'n stilstaande swaarvoertuig op die M4 in KwaZulu-Natal, naby die Sibaya-casino, gebots het.
Kyle van Reenen, woordvoerder van Crisis Medical, het gesê die seuns se Toyota-motor het teen 'n hoë spoed teen die swaarvoertuig vasgejaag wat in die linkerbaan gestaan het nadat dit onklaar geraak het. "Ongelukkig het die seuns uitgebreide beserings opgedoen en paramedici het albei op die toneel dood verklaar," het Van Reenen gesê. 'n Derde insittende is met ernstige beserings in 'n plaaslike hospitaal opgeneem.
Nog 'n motoris is intussen in 'n kritieke toestand na 'n tweede ongeluk op die M4 naby die Virginia-lughawe. "Die bestuurder van die BMW het teen 'n hoë spoed gery toe hy beheer oor sy voertuig verloor en deur 'n heining gejaag het. Die 34-jarige man is deur die voorruit geslinger en was vasgekeer onder sy voertuig," het Van Reenen gesê.
Paramedici en brandweerpersoneel het vir meer as 'n uur gespook om die man te bevry en op die toneel te stabiliseer. Beide ongelukke sal deur die polisie ondersoek word.